google/wiki40b huggingface dataset:
Raudteesild üle Luga jõe Tolmatšovo raudteejaama juures

Raudteesild üle Luga jõe Tolmatšovo raudteejaama juures, varem Raudteesild üle Luga jõe Preobraženskaja raudteejaama juures (vene Железнодорожный мост через реку Луга у станции Преображенская), on raudteesild üle Luga jõe Tolmatšovo raudteejaama juures Luga rajoonis Leningradi oblastis Oktoobriraudteel.
Sild jääb 20 km Lugast kirdesse. Praeguse silla asukohas oli varem teine sild.

Sild I (1857–1944)

1852. aastal projekteeris insener Stanisław Kierbedź Peterburi–Varssavi raudteele Preobrženskaja raudteejaama (praeguse nimega Tolmatšovo) juures üle Luga jõe silla. Projekti kinnitas 8. jaanuaril 1853 keiser Nikolai I.

Silla rajamine

Kaheteeline raudteesild rajati aastatel 1853–1857, ehitust juhtisid porutšiku auastmes insenerid Ieronim Stebnitski (hilisem akadeemik), J. Duhhovskoi ja I. Rerberg, kes 1850. aastate alguses lõpetasid Peterburi teedeinseneride korpuse instituudi. Stebnitski juhtis silla ehitust selle algperioodil. Ta tegi Kierbedźi sillasammaste joonistes mõningad muudatused, mis kiirendasid ehitustööde teostust. Tema haigestumise järel jätkas ehitustööde juhtimist Duhhovskoi, silla ehituse lõppstaadiumis juhtis töid Rerberg.
1857. aastal valminud sild oli Tsaari-Venemaa territooriumil esimene metallist raudteesild.
Tarinduselt oli rajatis paralleelsete vöödega jätkuvsõrestikega sild üleval asuva sõiduteega. Kaheavalise kivisammastel metallsild oli silletega 55,4 m. Sildeehitise materjaliks kasutatud raud valtsiti Venemaal – Ogarjovi tehases Peterburis ja Demidovi tehastes Uuralites.

Silla hävimine

Ajaloolise raudteesilla õhkisid Teises maailmasõjas 1944. aastal taganevad Wehrmachti väed.
Benjamin Bagley

Benjamin Bagley on USA filosoof, kes tegeleb normatiivse eetika, moraalipsühholoogia ja tegevusfilosoofiaga.
Ta sai 2013 doktorikraadi Põhja-Carolina Ülikoolist Chapel Hillis. 2014. aastast õpetab ta Harvardi ülikoolis.
Laugu mõis

Laugu mõis (saksa keeles Laugo) oli rüütlimõis Karja kihelkonnas Saaremaal.
Mõis rajati 17. sajandi II poolel.
Ula-klassi allveelaevad

Ula-klassi allveelaevad on aastatel  1987–1992 ehitatud Norra diiselallveelaevad. 
Kokku ehitati Norra mereväele kuus sellist allveelaeva. Need asendasid varasemad Kobben-klassi allveelaevad ja valmisid Thyssen Nordseewerke laevatehases Saksamaal Emdenis.
Ula-klassi allveelaevad on osalenud NATO operatsioonis Active Endeavour Vahemeres.
Laevade kodusadamaks on Haakonsvern Bergenis.
Maurilio De Zolt

Maurilio De Zolt (sündinud 29. septembril 1950 San Pietro di Cadores Belluno provintsis) on endine Itaalia murdmaasuusataja. 
Maailma tippsuusatajate hulka tõusis Maurilio De Zolt üle 30-aastasena. Enne teda olid maailmas silmapaistvalt esinenud vaid kolm itaalia suusatajat ja Franko Nones oli ainus, kes oli võitnud suurvõistluste medali. De Zolti kõrval hakkasid teisedki itaalia suusatajad edukalt esinema ning Itaalia tõusis 1980. aastate teisel poolel üheks maailma edukamaks suusariigiks. Sel ajal võeti kasutusele vabastiil (uisustiil), mis sai ka De Zolti tugevamaks stiiliks. Viimase suurvõistluste medali sai De Zolt 1994. aasta olümpiamängudel Lillehammeris teatesõidus, kus ta suusatas 43-aastasena avavahetust klassikalises stiilis.
De Zolt sai esimese tippvõistluste medali 34-aastaselt 1985. aasta maailmameistrivõistlustel. Siis kasutasid edukamad suusatajad juba uisustiili. 1987. aasta MM-il Oberstdorfis oli uisustiil kavas juba eraldi alana ja De Zolt võitis uues stiilis ainsa individuaalse kuldmedali 50 km distantsil. Ta alustas võistlust väga hästi ja juhtis 5,6 km vaheajapunktis teisel kohal olnud koondisekaaslase Albert Walderi ees 24 sekundiga. 16,7 km kohal oli vahe Walderiga 27 sekundit, 33 km kohal oli vahe teiseks tõusnud šveitslase Andi Grünenfelderi ees 45,5 sekundit ja finišisse hõbemedalivõitjana saabunud Thomas Wassberg oli De Zoltist 22,3 sekundit aeglasem.
René Puura

René Puura (sündinud 18. septembril 1986) on eesti klahvpillimängija.
Ta on mänginud klahvpille telesaadetes "Eesti otsib superstaari" (2010; stuudiovoor), "Laulud tähtedega" (2010), "Eesti otsib superstaari" (2011) ja "Laulupealinn" (2011).
Ta mängib ansamblites Karl-Erik Taukar, Liis Lemsalu ja InGeneral.

Isiklikku

Ta on Sirje ja Väino Puura poeg, nime on ta saanud isa ooperirolli järgi.
Diatsetüüldihüdromorfiin

Nimetused ja tähised

Teised nimetused ja tähised: Paralaudin, dihüdroheroiin, atsetüülmorfinool.
CAS-i registreerimisnumber on 509-71-7.
Mittetulundusühing

Mittetulundusühing (lühend MTÜ) on isikute vabatahtlik mittetulundusühendus, mis on registreeritud vastavalt mittetulundusühingute seadusele ja mille eesmärk või põhitegevus ei ole majandustegevuse kaudu tulu saamine.
Mittetulundusühingu tulu võib kasutada üksnes põhikirjaliste eesmärkide saavutamiseks. Mittetulundusühing ei või jaotada kasumit oma liikmete vahel.
Mittetulundusühingu võivad asutada vähemalt kaks isikut. Asutajateks võivad olla füüsilised ja juriidilised isikud.
Mittetulundusühingut ei saa ümber kujundada teist liiki juriidiliseks isikuks.
Mittetulundusühing on eraõiguslik juriidiline isik. Mittetulundusühingu õigusvõime tekib mittetulundusühingu kandmisega mittetulundusühingute ja sihtasutuste registrisse ja lõpeb mittetulundusühingu kustutamisega registrist.
Õiguslikult on ka partei mittetulundusühing. Eestis on üle poole MTÜ-dest korteri-, garaaži- ja aiandusühistud, mida võib käsitada ka kui valdusühinguid.
Mittetulundusühingu nimi ei pea sisaldama täiendit mittetulundusühing, kuid seadus nõuab, et tema nimes oleks eestikeelne täiend, mis viitab sellele, et tegemist on isikute ühendusega. Selliseks täiendiks võib olla näiteks lühend MTÜ või sisulisem viide nagu ühing, selts, kogu, koda, klubi, föderatsioon, liit, keskliit, ring, sõpruskond, erakond, korteriühistu jne.
Leenart Strastin

Leenart Strastin (2. oktoober 1941 Kaarepere vald, Tartumaa – 20. detsember 1994 Viljandi) oli eesti poksija.
Ta lõpetas 1961. aastal Tartu 3. Keskkooli ja 1969. aastal Eesti Põllumajanduse Akadeemia põllumajanduse mehhaniseerimise teaduskonna.

Poksijana

Poksis aastatel 1954–1967 Tartu Kalevis ja Eesti Põllumajanduse Akadeemia spordiklubis Erich Lukini, Evald Lillo ja Vello Kade juhendamisel. Ta osales kokku 74 kohtumisel, millest võitis 57 kohtumist. 
Ta oli I kergekeskkaalus (kuni 63,5 kg) kokku kahekordne Eesti NSV meister aastatel 1965 ja 1966.
Kesklinna sild

Kesklinna sild, ka Vanasild, on Pärnus asuv sild üle Pärnu jõe, Tallinna maantee alguslõik. Sild asub ajaloolise Nahksilla ja Puusilla asukohast umbes 20 meetrit ülesvoolu kunagise Suursilla asukohal. 
Silla projekteerimist alustati 1948. aastal. Silla ehitamisel kasutati ära endise Suursilla sambaid. Sild avati 31. detsembril 1956. Sild oli plaanitud lahtikäivana, ent projekteerimisvea tõttu ei olnud võimalik seda funktsiooni kasutada.
1992.–1993. aastal silda renoveeriti ning kõlasid mõtted teha sild taas avatavaks, ent need ideed ei teostunud. Silda renoveeriti ka 1995. aastal.
Gottfried Ploucquet

Gottfried Ploucquet (25. august 1716 Stuttgart – 13. september 1790 Tübingen) oli Saksa filosoof ja loogik, üks tuntum loogika ja metafüüsika õpetaja 18.sajandil.
Ploucquet sündis pagulaste–hugenottide peres 1716. aastal. Pärast teoloogia õppimist töötas ta koduõpetaja ja preestrina. 1750. aastal asus ta tööle loogika ja metafüüsika professorina Tübingeni ülikoolis ja oli selles ametis 1790. aastani. Ploucquet suri insuldi tagajärjel 1790. aastal.
Oma elu jooksul kirjutas Ploucquet mitmeid artikleid, mis on mõjutanud tänapäevase loogika arusaamu.
Jelena Panfilova

Jelena Anatoljevna Panfilova (vene keeles Елена Анатольевна Панфилова; sündinud 18. detsembril 1967 Moskvas Nõukogude Liidus) on Venemaa ühiskonnategelane, poliitikateaduste kandidaat.
Tema eestvõttel asutati 2000. aastal rahvusvahelise valitsusvälise korruptsioonivastase võitluse organisatsiooni Transparency International (TI) Venemaa filiaal. 2011. aastal sai ta  Transparency Internationali juhatuse liikmeks, 2014. aastal asepresidendiks ja 2017. aasta veebruaris ühtlasi tegevdirektoriks. Kuid 2017. aasta oktoobris teatas ta ametist tagasiastumisest. Panfilova jääb küll edasi TI Venemaa haruorganisatsiooni Transperensi Rossija juhatuse esimeheks, kuid keskendub uurimistööle Kõrgema Majanduskooli korruptsioonivastase poliitika laboris.

Haridus

Ta lõpetas 1989. aastal Lomonossovi-nimelise Moskva Riikliku Ülikooli ajalooteaduskonna ja 1997. aastal Venemaa Föderatsiooni Välisministeeriumi Diplomaatia Akadeemia rahvusvaheliste suhete erialal.

Isiklikku

Ta valdab võõrkeeltest inglise, prantsuse ja hispaania keelt.
Euroopa Liidu eesistujariik

Euroopa Liidu eesistujariik on Euroopa Liidu liikmesriik, kellel lasub ajutiselt vastutus Euroopa Liidu Nõukogu töö korraldamise eest. Eesistuja määratakse rotatsiooni korras ning kohustused antakse üle iga kuue kuu järel.
Iga Euroopa Liidu liikmesriik on kindlaksmääratud järjekorra alusel kuue kuu jooksul Euroopa Liidu eesistuja. Suurtele ja väikestele riikidele kehtivad ühesugused tingimused.
2016. aasta teisel poolel oli eesistujamaaks Slovakkia; sellele järgnes Malta.
Eesti oli Malta järel eesistujamaa 2017. aasta teisel poolel.
Paul Borkmann

Elulugu

Paul Johannes Borkmann sündis 15. aprillil (vana kalendri järgi 3. aprillil) 1891 Vana-Kuuste vallas. Paul Borkmann õppis Sipe ning Võnnu vallakoolis, aastatel 1902–1904 Sipe ministeeriumikoolis ja 1904–1910 Tartu reaalkoolis. Aastatel 1910–1914 õppis ta Riia Polütehnikumis kaubandust ning oli Eesti Üliõpilaste Seltsi ja hiljem korp! Vironia liige.
Esimese maailmasõja alguses 1914. aastal astus P. Borkmann viimase kursuse üliõpilasena 28. juunil 1914 vabatahtlikuna sõjaväkke. Teenis 1. Kroonlinna kindluse suurtükipolgus, sooritas eksami ja ülendati 12. mail 1915 lipnikuks.
1916. aasta jaanuarist märtsini võitles ta Venemaa keiserliku armee 5. Armee 2. Piiramise Suurtükiväe 3. Divisjoni koosseisus Jakobstadti all rindel saksa vägede vastu. Aastatel 1916–1918 teenis ta taas Kroonlinna suurtükiväes.
Paul Borkmann vabastati sõjaväeteenistusest 28. märtsil 1918. Teenistuse jooksul Vene armees annetati talle Püha Anna 4. järgu aumärk („vapruse eest rindel") ja Püha Stanislavi 3. järgu hõbeauraha lindiga rinnal kandmiseks (hoolsuse eest).
Baieri mets

Baieri mets (saksa  Bayerischer Wald , tšehhi Bavorský les) on mäestik Euroopas Baieris. Asub Doonau vasakul kaldal Regensburgist allavoolu. Mäestik on loode–kagusuunaline, kõrgus kuni 1456 meetrit.
VK(b)P Eesti Osakondade Keskkomitee

Ajutise Keskkomitee moodustamine

26. märtsil 1918 moodustati aga Petrogradis eesti bolševike uue ajutise juhtorganina VK(b)P Eesti Osakondade Ajutine Keskkomitee ning märtsis moodustati ka Petrogradis agitatsioonibüroo, kuhu kuulusid H. Pöögelmann, H. Suuder, J. Heintuk, Albert Tiimann, A. Leetsmann, M. Laius ja J. Simson.

Keskkomitee moodustamine

19. mail 1918 moodustati Petrogradis aga alaline VK(b)P Eesti Osakondade Keskkomitee, mille koosseisu valiti teisejärgulised eesti kommunistid (Anna Leetsmann, Daniel Plau, R. Kook jt), kuna enamik eesti kommuniste oli mobiliseeritud Vene kodusõtta.

Keskkomitee tegevus

Keskkomitee ja büroo esmasteks ülesanneteks oli agitatsioonitöö teostamine veel saksa vägede poolt okupeeritud Eestis ja selleks kirjanduse ja agitaatorite lähetamine Eestisse.

VK(b)P Eesti Osakondade Keskkomitee Moskva büroo

VK(b)P Eesti Osakondade Keskkomitee aparaat asus alaliselt Petrogradis ning 1918. aasta oktoobri alguses moodustati Moskvas Keskkomitee Moskva büroo, et omada autoriteetset parteiorganit läbikäimiseks VK(b)P Keskkomiteega ja VK(b)P KK juures tegutseva Okupeeritud Alade Kommunistlike Organisatsioonide Keskbürooga. Moskva büroosse kuulusid: Viktor Kingissepp, Hans Pöögelmann ja Max Trakmann.

Keskkomitee ja Eesti Vabadussõda

15. novembril 1918 moodustas VK(b)P Eesti Osakondade Keskkomitee Eestimaa Ajutise Revolutsioonikomitee, mille ülesandeks oli ette valmistada ja koordineerida Eesti bolševike tegevust Nõukogude Venemaal vastavate maailmarevolutsiooni levikut ettevalmistvate ametkondadega, eesmärgiga Nõukogude vägede poolt läbiviidava interventsiooni tulemusena (taas)kehtestada iseseisvunud Eestis kommunistlik riigikord.
28. novembril 1918, pärast Punaarmee väeosade poolt Narva vallutamist kuulutati Eestimaa Ajutise Revolutsioonikomitee ja VK(b)P Eesti Osakondade Keskkomitee ühiskoosolekul välja Eesti Töörahwa Kommuuna (Eestimaa Nõukogude Vabariik) ning avaldati manifest, mis kuulutas 1917. aastal Eestis oktoobrirevolutsiooni tulemusel kehtestatud ja Saksa keisririigi vägede okupatsiooni tulemusel kukutatud nõukogude võimu taastamisest Eestis.

Keskkomitee likvideerimine

1928. aastal toimus Leningradis EKP KK laiendatud pleenum, millel reorganiseeriti EKP juhtorganid ning loodi EKP KK Poliitbüroo, mis juhendas EKP tegevust Eestis ja Kommunistliku Internatsionaali Eesti sektsiooni büroo ehk Leningradi Büroo, mis teostas sidepidamist Kominterniga ning kuhu kuulusid: Hans Saks (1928–), F.Kiiser (1928–), Johannes Reesen (1928–), Johannes Käspert (1928–), Rudolf Vakmann (1928–). Samal ajal likvideeriti ka ÜK(b)P KK aparaadi koosseisus rahvussektsioonid sh. ka Eesti sektsioon.

VK(b)P EOK vs EKP KK

1930. aastail kujunes VK(b)P Eesti Osakondade Keskkomitee ja 1920. aastal moodustatud formaalselt iseseisva Eestimaa Kommunistliku Partei Keskkomitee esindajate vahel välja võimuvõitlus, mis päädis 1937. aastal NSV Liidus toimunud poliitiliste repressioonide käigus nn fontannikute süüasjaga (vt. Eesti kommunistliku liikumise ajalugu#Eesti kommunistide saatus NSV Liidus).
Enner Valencia

Enner Remberto Valencia Lastra (sündinud 4. novembril 1989 San Lorenzos) on Ecuadori jalgpallur, kes mängib ründajana Mehhiko kõrgliiga klubis Tigres UANL ja Ecuadori jalgpallikoondises.

Klubikarjäär

Ta alustas klubikarjääri kodumaal C.S. Emelecis, mille põhimeeskonnas debüteeris ta 2010. aastal. 2013. aastal tuli ta klubiga Ecuadori meistriks.
2014. aastal mängis ta Mehhiko kõrgliiga klubis Pachuca. Ta oli 2014. aasta Clausura hooajal Mehhiko kõrgliiga suurim väravakütt, kui ta lõi liigas 12 väravat.
2014. aasta juulis sõlmis ta viieaastase lepingu Inglismaa kõrgliiga klubiga West Ham United. Üleminekusumma oli umbes 12 miljonit naelsterlingit. Esimese värava lõi ta klubi meeskonnas 15. septembril 2014 liigamängus Hull City vastu. Suurema osa hooajast 2016–17 mängis ta laenul Evertonis.
2017. aastal naasis ta Mehhiko kõrgliigasse, liitudes Tigres UANL-iga. 2017. aasta Apertura hooajal lõi ta liigas üheksa väravat ning tuli klubiga Mehhiko meistriks. Samal hooajal valiti ta ka liiga sümboolsesse koosseisu. 2019. aastal jõudis ta Tigres UANL-iga CONCACAF-i Meistrite Liiga finaali, kus kaotati kahe mängu kokkuvõttes teisele Mehhiko klubile Monterreyle. Valencia oli sel hooajal seitsme väravaga Meistrite Liiga suurim väravakütt.

Koondisekarjäär

Debüüdi Ecuadori jalgpallikoondises tegi Valencia 12. veebruaril 2012 sõprusmängus Hondruase vastu. Koondisekarjääri esimese värava lõi ta 19. novembril 2013, kui sõpruskohtumises mängiti taas Hondurasega.
2014. aasta maailmameistrivõistluste esimeses alagrupimängus lõi ta värava Šveitsi vastu ja teises alagrupimängus Hondurase vastu. Need jäid Ecuadori ainsateks väravateks sel turniiril.
2015. aasta Copa América teises alagrupimängus lõi ta värava Boliivia vastu ja viimases alagrupimängus Mehhiko vastu. 2016. aasta Copa América Centenario teises alagrupimängus lõi ta värava Peruu vastu ja viimases alagrupimängus kaks väravat Haiti vastu.
May-Britt Moser

May-Britt Moser (sündinud 4. jaanuaril 1963 Fosnavågis) on Norra neuroteadlane ja Trondheimis asuva Norra Teaduste ja Tehnoloogia Ülikooli juurde loodud Kavli Süsteemide Neurobioloogia Instituudi direktor. May-Britt Moser jagas koos oma abikaasa Edvard Moseri ja Suurbritannia neuroteadlase John O'Keefe'iga 2014. aasta Nobeli füsioloogia- ja meditsiiniauhinda imetajate ajus ruumitaju vahendavate närvirakkude avastamise eest. May-Britt Moser on alates 1996. aastast Norra Teaduste ja Tehnoloogia Ülikooli psühholoogia ja neurobioloogia professor.
Moser sai koos oma abikaasaga tuntuks imetajate koha ja ruumitaju vahendavate neurobioloogiliste mehhanismide uurimisega. Moserite labor leidis näriliste entorinaalsest ajukoorest närvirakud, mis on tundlikud ruumilise keskkonna teatud omadustele ja vahendavad imetajates ruumitaju. Sealhulgas kirjeldasid nad esmakordselt nii võrerakud (ingl. k. grid cells) kui piirderakud (ingl. k. border cells). Võrerakud on tundlikud loomade teatud ruumipiirkondades viibimisele aktiveerudes kui loom läbib vastava raku "aktiivsusvälja" (ingl. k. firing field, vahel ka place field). Piirderakud on närvirakud, mis aktiveeruvad, kui loom puutub keskkonnas kokku mingi füüsilise barjääriga.
Moser sai psühholoogias kraadi 1990. aastal Oslo Ülikoolis. 1995. aastal kaitses ta professor Per Anderseni juhendamisel samas ülikoolis teadusdoktori kraadi (PhD). Moser oli järeldoktorant Richard Morrise laboris Edinburghi ülikoolis 1994–1996 ja külalisteadur John O'Keefe'i laboris University College Londonis. Edvard ja May-Britt naasid Norrasse 1996. aastal, kus nad asutasid oma labori Norra Teaduste ja Tehnoloogia Ülikooli juures.
Kōchi prefektuur

Sümbolid

Kōchi prefektuuri tunnuslind on võlupita (Pitta nympha), tunnuspuu on jaapani krüptomeeria (Cryptomeria japonica) ja tunnuslill punane porss (Myrica rubra).

Haldusjaotus

Kōchi prefektuur on jaotatud 35 omavalitsuseks, millest 11 on suurlinnad (市 shi).
Fjodorov

Fjodorov on venepärane perekonnanimi. Nime naissoost vorm Fjodorova.

Eestis

Nimede eestistamisel määrati sellenimelistele uueks perekonnanimeks Vesi.
2018. aasta 1. jaanuari seisuga oli Eestis perekonnanimi Fjodorov 653 inimesel: 637 mehel ja 16 naisel. Perekonnanimede levikult on Fjodorov meeste puhul 37. kohal.
2018. aasta 1. jaanuari seisuga oli Eestis perekonnanimi Fjodorova 705 naisel. Perekonnanimede levikult on Fjodorova 38. kohal.
Lynni maakond

Lynni maakond (Lynn County) on maakond USA-s Texase osariigis. Geograafilised koordinaadid on 33°18' N, 101°82' W.
Maakonna halduskeskus on Tahoka.
Maakonna pindala on 2313 km², millest 5 km² moodustab veepindala.
Elanike arv oli 2010. aasta rahvaloenduse järgi 5915. Aastal 2000 oli elanike arv 6550.

Ajalugu

Lynni maakond moodustati 1876. aastal.
Almira Skripchenko

Almira Skripchenko (rumeenia keeles Almira Scripcenco; sündinud 17. veebruaril 1976 Chișinăus Moldaavia NSV-s) on Prantsusmaa maletaja, naiste suurmeister (1995).
Skripchenko kuulus aastatel 1992–2001 Moldova malekoondisse. 1996. aastast elab ta Prantsusmaal. 2002. aastast esindab ta Prantsusmaad rahvusvahelistel malevõistlustel.
Naiste maailmameistrivõistlustel jõudis Skripchenko veerandfinaali 2000., 2001. ja 2010. aastal. 2001. aastal tuli ta Euroopa naiste meistriks ja võitis Moldova võistkonna koosseisus Euroopa naiste võistkondlikel meistrivõistlustel hõbemedali.
Skripchenko sai FIDE-lt 1995. aastal naiste suurmeistri ja 1998. aastal rahvusvahelise meistri nimetuse. 
2006. aastal ta abiellus malesuurmeistri Laurent Fressinet'ga. Aastatel 1997–2002 oli ta abielus malesuurmeistri Joël Lautier'ga.
Michael Raffl

Michael Raffl (sündinud 1. detsembril 1988 Villachis) on Austria jäähokimängija, kes mängib NHL-i klubis Philadelphia Flyers ründajana vasakul äärel.
Aastatel 2005–2011 mängis Raffl kuus hooaega Austria kõrgliiga klubis EC VSV ning pärast seda kaks hooaega Rootsi esiliiga klubis Leksands IF.
Hooajal 2013–14 suundus ta mängima Põhja-Ameerikasse, liitudes Flyersiga.
Austria jäähokikoondise koosseisu on Raffl kuulunud 2014. aasta taliolümpiamängudel ning kuutel maailmameistrivõistlustel.
Armen Thahtadžjan

Armen Thahtadžjan (armeenia keeles Արմեն Թախտաջյան; 10. juuni 1910 Şuşa – 13. november 2009 Peterburi) oli armeenia botaanik.
Ta tegeles eelkõige taimede evolutsiooni, taksonoomia ja biogeograafiaga, kuid ka õistaimede morfoloogia ja paleobotaanikaga ning Kaukaasia taimestiku uurimisega.
Armen Thahtadžjani kirjeldatud taksonitele lisatakse lühend Takht.

Õpingud

Ta lõpetas 1928. aastal Thbilisis keskkooli ja sõitis seejärel Leningradi, kus osales Leningradi ülikoolis vabakuulajana Vladimir Komarovi taimemorfoloogia loengutel. Aastatel 1929–1931 õppis ta bioloogiat Jerevani ülikoolis, seejärel pöördus Thbilisisse tagasi ja asus õppima üleliidulises subtroopiliste kultuuride instituudis, mille aasta hiljem lõpetas.

Teadustöö

Pärast ülikooli lõpetamist töötas Armen Thahtadžjan Suhhumis botaanikainstituudi laborandina, kuid siirdus peagi Jerevani, kus asus tööle loodusloomuuseumi.
Aastatel 1938–1948 oli ta Jerevani ülikooli taimemorfoloogia ja süstemaatika kateedri juhataja, 1943. aastal kaitses bioloogiadoktori kraadi. Aastatel 1944–1948 oli ta Armeenia NSV Teaduste Akadeemia Botaanikainstituudi direktor, 1949–1961 Leningradi Riikliku Ülikooli professor, 1976–1986 Komarovi botaanikainstituudi direktor.
Armen Thahtadžjan avaldas Leningradis töötades 1940. aastal õistaimede klassifikatsioonisüsteemi, mis põhineb fülogeneesil. Lääne teadlased said tema tööga tutvuda alles 1950. aastatel ja kümnendi lõpus hakkas Thahtadžjan koostööd tegema USA botaaniku Arthur Cronquistiga, kelle süstemaatika väljatöötamist Peterburi botaanikud tugevalt mõjutasid.
Thahtadžjani süsteem sarnaneb eriti kõrgemate üksuste osas Cronquisti süsteemiga, kuigi on mõnevõrra keerukam (katteseemnetaimede (Magnoliophyta) hõimkond (divisio), kuhu kuulub kaks klassi – kaheidulehelised (Magnoliopsida) ja üheidulehelised (Liliopsida); klassid omakorda jagunevad alamklassideks, ülemseltsideks, seltsideks ja sugukondadeks), kuid ta eristab suuremat arvu alamklasse ning ka seltsid ja sugukonnad on enamasti väiksemad, et liikide põlvnemine oleks paremini haaratav. Thahtadžjani süsteem on tänapäevani laialt levinud; seda kasutab näiteks Montréali botaanikaaed.
Thahtadžjan lõi ka fütogeograafiliste piirkondade süsteemi, mis hõlmab 35 piirkonda ja 152 alampiirkonda.
Ta oli 1972. aastast Nõukogude Liidu Teaduste Akadeemia liige ja alates 1971. aastast USA Riikliku Teaduste Akadeemia välisliige. Ta kuulus ka Armeenia NSV Teaduste Akadeemiasse. Ta oli üleliidulise botaanikaseltsi ja rahvusvahelise taimetaksonoomia liidu esimees, Soome teaduste akadeemia ja Saksamaa teaduste akadeemia Leopoldina liige.
M40

M40 on tagasilöögita tankitõrjekahur.
Seda toodetakse USAs ja see võeti kasutusse sama riigi merejalaväes 1953. aastal. Järgnevatel aastatel hakati kahurit kasutama paljudes NATO riikides ja teistes maades (umbes 30). Samuti on litsentsi alusel relva toodetud ka mõnedes teistes riikides (Iisrael, Pakistan, Hispaania, Austria).
Antud relva on rakendatud ka teiste tankitõrjesüsteemide koosseisus. Näiteks tankitõrjesoomukil tüüp 60.
Isoleeritud süsteem

Isoleeritud süsteem on termodünaamiline süsteem, millel puudub ümbritsevaga energia- ja ainevahetus.
Termodünaamika teise seaduse kohaselt ei saa isoleeritud süsteemi entroopia kahaneda.
Isoleeritud süsteemi mõistel on tähtis koht füüsika teoorias, nt. ideaalse gaasi teoorias.
Püsivalt ja täiesti isoleeritud süsteeme reaalses maailmas ei pruugi esineda.
Puhangu tänav

Puhangu tänav on tänav Tallinnas Põhja-Tallinna linnaosas Pelguranna asumis.
Tänav algab Sõle tänavalt ja lõppeb Pelguranna tänavaga ristudes. Tänava pikkus on umbes 870 m.
Aastatel 1953–1995 kandis tänav vene kirjanik Aleksandr Herzeni auks Aleksandr Herzeni tänava nime.
Lauliku tänav

Lauliku tänav on tänav Tallinnas Nõmme linnaosas Pääsküla ja Kivimäe asumis.
Tänav algab Pärnu maanteelt ja lõppeb Raudtee tänavaga ristudes.
Tänav sai praeguse nime 22. aprillil 1960.